เตือนประชาชนทุกพื้นที่โดยเฉพาะประเทศไทยตอนบน ควรเฝ้าระวังฝนฟ้าคะนองและลมกระโชกแรงในช่วงสัปดาห์นี้
ว่าที่ร้อยตรี ธนะสิทธิ์ เอี่ยมอนันชัย รองอธิบดีกรมอุตุนิยมวิทยาฝ่ายปฏิบัติการ เปิดเผยถึงสภาพอากาศของประเทศไทยในช่วงสัปดาห์นี้ 17-21 กุมภาพันธ์ 2564 ว่า วันนี้ 17 กุมภาพันธ์  2564 มวลอากาศเย็นจากประเทศจีนแผ่ปกคลุมภาคตะวันออกเฉียงเหนือและทะเลจีนใต้แล้ว คาดว่าจะแผ่ปกคลุมต่อไปยังภาคกลางและภาคตะวันออก ประกอบกับมีลมใต้และลมตะวันออกเฉียงใต้ยังคงพัดนำความชื้นจากทะเลเข้าสู่บริเวณประเทศไทยตอนบน ทำให้หลายพื้นที่มีฝนฟ้าคะนองและลมกระโชกแรงเกิดขึ้น โดยภาคเหนือ มีฝนฟ้าคะนอง ลมกระโชกแรงร้อยละ  10 ของพื้นที่ โดยเฉพาะจังหวัดกำแพงเพชร พิจิตร พิษณุโลกและเพชรบูรณ์ อุณหภูมิต่ำสุด 16-22 องศาเซลเซียส ยอดดอยอากาศหนาวจัดอุณหภูมิต่ำสุด 3-14 องศาเซลเซียส ส่วนภาคตะวันออกเฉียงเหนือมีฝนฟ้าคะนอง ลมกระโชกแรง ร้อยละ 10 ของพื้นที่เช่นกัน อุณหภูมิลดลง 1-2  องศาเซลเซียส อุณหภูมิต่ำสุด 17-23 องศาเซลเซียส ขณะที่ภาคกลางและภาคตะวันออก มีเมฆมากและบางพื้นที่มีฝนฟ้าคะนอง ลมกระโชกแรงร้อยละ10 ของพื้นที่ อุณหภูมิต่ำสุด 22-25  องศาเซลเซียส ส่วนภาคใต้ มีฝนเพิ่มขึ้นร้อยละ 10 ของพื้นที่ ขอให้ประชาชนรักษาสุขภาพเนื่องจากขณะนี้เป็นช่วงเปลี่ยนแปลงของฤดูกาลอย่างไรก็ตาม กรมอุตุนิยมวิทยา คาดการณ์ว่าฤดูหนาวในปีนี้จะสิ้นสุดลงในช่วงก่อนสิ้นเดือนกุมภาพันธ์ 2564 ประชาชนสามารถติดตามการพยากรณ์สภาพอากาศอย่างต่อเนื่องที่เว็บไซต์ www.tmd.go.th